Լեոպոլդ I (Ավստրիայի մարկգրաֆ)

Լեոպոլդ I (, մոտ 940 թ., Վյուրցբուրգ, Ֆրանկոնիայի դքսություն /Բավարիա/ - հուլիսի 10, 994 թ., Վյուրցբուրգ, Ֆրանկոնիայի դքսություն /Բավարիա/), ավստրիայի առաջին մարկգրաֆը Բաբենբերգների տոհմից։

Կենսագրություն

Ղեկավարում 
Լեոպոլդ Բաբենբերգը եղել է Սրբազան Հռոմեական կայսրության կայսր Օտտոն II-ի զինակիցը և հունգարների դեմ մղվող պատերազմի մասնակից։ Կայսր Օտտոն II-ի դեմ ապստամբած բավարական Հենրիխ II դուքսին ճնշելուց հետո՝ 976 թվականին, Բավարիայից վերցրեց երկրի հարավ-արևելյան հատվածները։ Հունգարիայի սահմանին Բավարիայից վերցված տարածքների վրա Լեոպոլդը ստեղծեց Արևելյան Մարկան, որի մայրաքաղաք դարձավ, ամենայն հավանականությամբ, Մելկ քաղաքը, որը գտնվում է ժամանակակից Ավստրիայի արևմուտքում՝ Ստորին Ավստրիայում։

Լեոպոլդի գլխավոր խնդիրն էր հունգարների հարձակումներից պաշտպանել կայսրության սահմանները և Մարկայի տարածքը դեպի արևելյան ուղղությամբ ընդլայնել։ 987 թվականին նա ընդլայնեց մարկոգրֆյան սահմանները մինչև Վիեննական անտառ, իսկ 991 թվականին բավարական դուքս Հենրիխ II-ի աջակցությամբ մինչև Ֆիշի գետ։

Խոշոր բարոնների ընդվզման պատճառով թագավորական Գերմանիայի կենտրոնական իշխանության թուլացման պայմաններում բազմաթիվ պատերազմներով և Հռոմի պապերի դեմ պայքարելու արդյունքում, ինչպես նաև կայսրությունից հեռու լինելու հանգամանքով պայմանավորված՝ Արևելյան Մարկան փաստացի դարձավ անկախ։ Այդպիսով հիմք դրվեց անկախ Ավստրիայի ձևավորմանը։ Լեոպոլդ I-ը դարձավ նոր պետության առաջին դինաստիայի՝ Բաբենբերգների հիմնադիր։

994 թվականին Լեոպոլդ I-ը մեկնեց Վյուրցբուրգ, որպեսզի միջնորդի դեր կատարի իր հորեղբորորդի մարկոգրաֆ Շվայնֆուրտի և Վյուրցբուրգի եպիսկոպոսության առաջնորդ Բերնվարդի հակամարտության լուծման գործում, որը առաջացել էր նրա եղբոր կողմից ասպետներից մեկին բռնելու և կուրացնելու հետևանքով։ Մրցության ժամանակ Լեոպոլդը աչքից վիրավորվեց արձակված նետով, որն ուղղված էր իր եղբոր ուղղությամբ։ Երկու օր անց՝ 994 թվականի հուլիսի 10-ին, ստացված վերքից Լեպոլդը մահացավ։

Լեոպոլդ I-ի գերեզմանը գտնվում է Մելկի վանական համալիրում։

1976 թվականին Ավստրիան տոնեց իր պատմության հազարամյակը, որի սկիզբը սովորաբար համարվում է այն օրը, երբ Լեոպոլդ Բաբենբերգը սկսեց իշխել Արևելյան Մարկայում։

Ամուսնություն և երեխաներ 

Լեոպոլդ Բաբենբերգը ամուսնացել է Ռիխվերայի հետ, ով, ամենայն հավանականությամբ, հանդիսանում է Էռնեստ IV-ի դուստրը և մահացել 994 թվականին։ Ունեցել է 9 երեխա՝

 Հենրիխ I (մահացել է 1018 թվականին), 994 թվականից հանդիսացել է Ավստրիայի մարկգրաֆ,
 Էռնեստ I (մահացել է 1015 թվականին), 1012 թվականից հանդիսացել է Շվաբիայի դուքս,
 Ադալբերտ (մահացել է 1055 թվականին), 1018 թվականից հանդիսացել է Ավստրիայի մարկգրաֆ,
 Պոպո (մահացել է 1047 թվականին), 1016 թվականից հանդիսացել է Թրիերի արքեպիսկոպոս,
 Լուիտպոլ (մահացել է 1059 թվականին), 1051 թվականից հանդիսացել է Մայնցի արքեպիսկոպոս,
 Կունիգունդա
 Քրիստինա, եղել է միանձնուհի Թրիերում, 
 Հեմա, ամուսնացել է Դիսենի դուքս Ռատպոտոյի հետ,
 Յուդիտա։

Օգտագործված գրականություն 
 Leeper, Alexander W. (1941). History of Medieval Austria. London: Oxford University Press. ISBN 978-0404153472.
 Lingelbach, William E. (1913). The History of Nations: Austria-Hungary. New York: P. F. Collier & Son Company. ASIN B000L3E368.
 Pohl, Walter (1995). Die Welt der Babenberger. Graz: Verlag Styria. ISBN 978-3222123344.
 Wegener, Wilhelm (1965). Genealogischen Tafeln zur mitteleuropäischen Geschichte. Vienna: Verlag Degener.
 Rickett, Richard (1985). A Brief Survey of Austrian History. Vienna: Prachner. ISBN 978-3853670019.
 Brooke, Z. N. (1938). A History of Europe: From 911 to 1198. London: Methuen & Company Ltd. ISBN 978-1443740708.
 Thietmar of Merseburg (2001). Ottonian Germany: The Chronicon of Thietmar of Merseburg. Manchester: Manchester University Press. ISBN 978-0719049262.

Ծանոթագրություններ 

Բաբենբերգներ
Վյուրցբուրգ քաղաքում ծնվածներ
Վյուրցբուրգ քաղաքում մահացածներ